open-index/open-wikipedia-markdown huggingface dataset:
Στοά Ελευθερίου Διός

Η **Στοά του Ελευθερίου Διός** ήταν στοά στην αρχαία Αθήνα.

## Περιγραφή
Η στοά αυτή ιδρύθηκε από τους Αθηναίους εις μνήμη των ένδοξων μαχών στις οποίες νίκησαν, και χτίστηκε μεταξύ 430-420 π.Χ.. Είχε σχήμα «Π». Βρίσκονταν κοντά στην Ποικίλη Στοά και την Βασίλειο Στοά στη δυτική πλευρά της Αγοράς, και πιο συγκεκριμένα στο λόφο του Αγοραίου Κολωνού. Διέθετε δύο κιονοστοιχίες, μια εξωτερική δωρικού ρυθμού, και μια εσωτερική ιωνικού ρυθμού. Σύμφωνα με χωρία του Πλάτωνα και του Ξενοφώντα, φαίνεται πως ο Σωκράτης σύχναζε στο χώρο. Φαίνεται ότι χρησίμευε απλά για περίπατο, και είχε πολλά καθίσματα. Οι τοίχοι της ήταν διακοσμημένοι με τοιχογραφίες του Ευφράνορα. Παρίσταναν στην μια μεριά το δωδεκάθεο, και από την άλλη τον Θησέα με αλληγορικές παραστάσεις της Δημοκρατίας και του Δήμου. Στον τοίχο απέναντι από την είσοδο είχε παράσταση ιππομαχίας των Αθηναίων που βοήθησαν τους Λακεδαιμόνιους στην μάχη της Μαντινείας κατά των Θηβαίων.  Εδώ ήταν κατατεθημένα τα λάφυρα των γενναίων Αθηναίων ως δώρα στον Ελευθέριο Δία. Τα λάφυρα αυτά τα άρπαξε ο Σύλλας κατά την εισβολή του στην Αθήνα το 86 π.Χ.. Μελετητές θεωρούν πως το κτήριο αυτό χρησιμοποιούνταν για διοικητικούς σκοπούς λόγω της κεντρικής του θέσης. Οι ερευνητές πιστεύουν πως ίσως χτίστηκε από τον Μνησικλή, τον αρχιτέκτονα των Προπυλαίων. Στα τέλη του 1ου αιώνα π.Χ. προστέθηκε ένα παράρτημα δύο δωματίων, πιθανώς για τη λατρεία της Ρωμαϊκής αυτοκρατορικής οικογένειας.
## Παραπομπές


## Πηγές
* 
* Αρχαιολογία της Πόλης των Αθηνών - Στοά Ελευθερίου Διός *eie.gr*
* Πληροφορίες από το Υπουργείο Πολιτισμού 

Ελευθεριου Διος
Κατηγορία:Αρχαία Αγορά της Αθήνας
Στοά Ευμένους

Η **Στοά του Ευμένους** ήταν στοά στην Αθήνα η οποία δωρήθηκε στην πόλη από τον Ευμένη Β΄ της Περγάμου γύρω στο 160 π.Χ.. Σήμερα σώζονται τα ερείπιά της στη νότια κλιτύ της Ακρόπολης μεταξύ του Ωδείου του Ηρώδου και του Θεάτρου του Διονύσου. Η στοά ανασκάφτηκε και αποκαλύφθηκε πλήρως από την Αρχαιολογική Εταιρεία το 1877-1878.

Η στοά σήμερα έχει μήκος 163 μέτρα, ωστόσο πρόσφατες ανασκαφές έδειξαν ότι το αρχικό της μήκος ήταν γύρω στα 190 μέτρα, και ότι γύρω στο 160 μ.Χ. ένα μέρος της κατεδαφίστηκε για την ανέγερση του Ηρώδειου, με το οποίο συνδέθηκε λειτουργικά. Είχε δύο ορόφους, και πλάτος 17,65 μέτρα. Σύμφωνα με τον Βιτρούβιο, σκοπός της ήταν να παρέχει καταφύγιο στους θεατές που περίμεναν να μπουν στο θέατρο του Διονύσου, αλλά και ως αποθηκευτικός χώρος για τα σκηνικά του θεάτρου. Κατασκευάστηκε στα πρότυπα της αρχιτεκτονικής της Περγάμου, από μάρμαρο της Ανατολίας. Τα δομικά στοιχεία της στοάς προκατασκευάστηκαν στην Πέργαμο και στάλθηκαν έτοιμα στην Αθήνα, πράγμα όχι ασυνήθιστο για τις βασιλικές δωρεές της εποχής. Οι εξωτερικοί κίονες ήταν δωρικού ρυθμού στο πρώτο επίπεδο και ιωνικού στο δεύτερο, ενώ οι εσωτερικοί ιωνικού και περγαμηνού αντίστοιχα. Η δωρεά του Ευμένη έγινε στα πλαίσια της προσπάθειας επέκτασης της διπλωματικής επιρροής του βασιλείου των Ατταλιδών στις ελληνικές πόλεις καθώς αυξανόταν η δύναμη και ο πλούτος του, ενώ μοιάζει μορφολογικά με τη στοά η οποία δωρήθηκε από τον αδελφό του Ευμένη, Άτταλο. Μπροστά από τη στοά υπάρχουν ευρήματα του μνημείου του Νικία, έργο του 320 π.Χ..

## Παραπομπές


## Πηγές
* 
* 
* 

Ευμενους
Κατηγορία:Ακρόπολη Αθηνών
Στοα Ευμενους
Στοά Αδριανού

Η **Στοά του Αδριανού** ήταν στοά στην αρχαία Αθήνα. Ο Παυσανίας την κατατάσσει στα πιο υπέροχα κτήρια που ανέγειρε ο Αδριανός.

## Περιγραφή
Είναι ένα από τα μεγαλύτερα αρχαία οικοδομήματα της Αθήνας. Βρίσκεται μεταξύ των οδών Αιόλου, Ηφαίστου, Άρεως και της Πύλης της Αγοράς. Έχει σχήμα τετράγωνο επίμηκες, διαστάσεων από δυτικά προς ανατολικά 122 μέτρων, από βόρεια προς νότια 82 μέτρων. Σχετικά άριστα διατηρημένος είναι ο μετώπιος δυτικός τοίχος, ο οποίος καταλήγει στην κυρία πύλη του οικοδομήματος. Ο αντίστοιχος ανατολικός τοίχος είναι κατεστραμμένος. Ο τοίχος είναι κατασκευασμένος με μεγάλους πεντελικούς λίθους. Μπροστά του είναι τοποθετημένοι επτά μονόλιθοι κίονες χωρίς ραβδώσεις από φρυγίο λίθο, που μοιάζει με αλάβαστρο. Έχουν ύψος 8 μέτρα και 60 εκατοστά και διάμετρο 90 εκατοστά. Τα επιστύλια σώζονται. Στο τέλος του τοίχου στέκουν δύο ραβδωτοί κορινθιακοί κίονες, οι οποίοι χρησίμευαν ως κύρια πύλη της Ποικίλης στοάς. Στο νότιο τέρμα του τοίχου σώζονται βυζαντινές αγιογραφίες, μαρτυρία μεταγενέστερου χριστιανικού ναού που έχει κατεδαφιστεί. 

Στο εσωτερικό της στοάς έγιναν ανασκαφές από την Αρχαιολογική Εταιρεία και ανακαλύφθηκαν πολλά οικήματα, ίχνη κιόνων, πλάκες, τμήματα αλαβάστρου, και αμμοκονίας, και αναπαραστάθηκε όλο το διάγραμμα του οικοδομήματος. Υπολογίζεται ότι περιείχε πάνω από εκατό κίονες.
## Πηγές
* 

Αδριανου
Κατηγορία:Αρχαία Αγορά της Αθήνας
Στοά Γιγάντων

Η **Στοά των Γιγάντων** (ή ***Ανάκτορα των Γιγάντων***) ήταν στοά στην αρχαία Αθήνα. Πήρε το όνομά της από τρία κολοσσιαία αγάλματα που βρέθηκαν.

## Περιγραφή
Βρίσκονταν μεταξύ του Ναού του Ηφαίστου και της Στοάς του Αττάλου. Καταλάμβανε το μεγαλύτερο μέρος της πλατείας της αγοράς. Είχε προσανατολισμό Βορρά-Νότου, ενώ βρισκόταν πάνω σε παλαίοτερα κτήρια (Ωδείο του Αγρίππα, Μεσαία Στοά, Νότια Στοά). Σήμερα σώζονται μόνο λίγα ερείπια. Στο σημείο αυτό βρέθηκαν κολοσσιαία αγάλματα με βάσεις και ανάγλυφες παραστάσεις. Το μισό σώμα των αγαλμάτων είναι ανθρώπινα, το άλλο μισό μοιάζει με ψάρι. Δεν έχουν κεφάλι και χέρια. Τα αγάλματα αυτά χρησίμευαν ως τελαμώνες. Κατά μια εκδοχή παρίσταναν τους Επώνυμους, εξ ου και η ονομασία «οδός Επωνύμων». Κατά μια άλλη εκδοχή τα αγάλματα αυτά είναι της ρωμαϊκής εποχής, και χρησίμευαν ως είσοδος σε κάποιο οικοδόμημα στην αγορά. Κατά τη ρωμαική εποχή, ακόμη, ο χώρος έγινε πιθανότητα η έδρα των κυβερνητών, ενώ κατά τη διάρκεια της Ελληνικής Επανάστασης το 1821, η στοά κατοικήθηκε από τον Γάλλο πρόξενο στην Αθήνα. Ολόκληρη η αγορά κατοικήθηκε ξανά την περίοδο αυτή.

## Παραπομπές


## Πηγές
* 
* Πληροφορίες από το Υπουργείο Πολιτισμού 

Γιγαντων
Κατηγορία:Αρχαία Αγορά της Αθήνας
Στοά των Αθηναίων

Η **Στοά των Αθηναίων** ήταν στοά στο ιερό του Απόλλωνα στους Δελφούς. Ανεγέρθηκε από τους Αθηναίους, προς τιμήν των νικηφόρων μαχών τους.

## Περιγραφή
Η στοά βρίσκεται κάτω από τη νοτιοανατολική πλευρά του ναού του Απόλλωνα, μπροστά από τον Πολυγωνικό τοίχο, καλύπτοντας μάλιστα το ανατολικό του τμήμα, που χρησίμευε ως οπίσθιος τοίχος της στοάς. Η Στοά βρισκόταν επίσης επάνω από την Άλω στην οποία τελούνταν διάφορα θρησκευτικά δρώμενα, όπως το ιερό δράμα Σεπτήριον κάθε οκτώ χρόνια.  
 
Κτίστηκε περί το 478 με 470 π.Χ., στις αρχές της κλασσικής εποχής. Στην πρόσοψή της έφερε επτά μονόλιθους ραβδωτούς κίονες ιωνικού ρυθμού από πεντελικό μάρμαρο, με βάσεις από παριανό μάρμαρο ύψους 3, 31 μ. στην πρόσοψη και μία πυκνή σειρά πεσσών, που ακουμπούσαν στον πολυγωνικό τοίχο. Οι επτά κίονες υποστήριζαν ξύλινο θριγκό και ξύλινη στέγη. Η στοά είχε μήκος τουλάχιστον 26,5 μ. και πλάτος 3,10 μ.  Κατά μήκος της στοάς υπήρχε κτιστό βάθρο, επάνω στο οποίο είχαν στηθεί τα αναθήματα. Ο στυλοβάτης της ήταν κατασκευασμένος από ασβεστόλιθο της περιοχής.  
 
Μέσα στη στοά οι Αθηναίοι εξέθεσαν λάφυρα μαχών. Έχουν διατυπωθεί διάφορες θεωρίες για το ποιες μάχες ήταν αυτές. Ο Παυσανίας υποστηρίζει ότι επρόκειτο για τις μάχες του Πελοποννησιακού πολέμου, άλλοι μελετητές θεωρούν ότι επρόκειτο συλλήβδην για τις μάχες της Πεντηκονταετίας και του Πελοποννησιακού. Πιθανή εκδοχή παραμένει η οικοδόμηση της στοάς μετά τις ναυτικές επιτυχίες επί των Περσών στη Μυκάλη και τη Σηστό κατά το 478 π.Χ. Στην πρόσοψη, στην υψηλότερη, τρίτη βαθμίδα του στυλοβάτη, βρίσκεται χαραγμένη αναθηματική επιγραφή με αττικά γράμματα, η οποία περιγράφει και το αρχικό περιεχόμενο της στοάς: ΑΘΗΝΑΙΟΙ ΑΝΕΘΕΣΑΝ ΤΗΝ ΣΤΟΑΝ ΚΑΙ ΤΑ ΗΟΠΛΑ ΚΑΙ ΤΑΚΡΟΤΕΡΙΑ ΕΛΟΝΤΕΣ ΤΩΝ ΠΟΛΕΜΙΩΝ. 

Τα *«όπλα»* που μνημονεύονται στην επιγραφή ήταν σχοινιά πλοίων. Τα δε *«ακρωτήρια»* ήταν τα ακρόπρωρα των Περσικών πλοίων. Στη στοά με τον καιρό προστέθηκαν λάφυρα και από άλλες ναυτικές επιτυχίες των Αθηναίων. Μεταξύ αυτών, λάφυρα από τις ναυμαχίες στη Μυκάλη, τη Σηστό, τη Σαλαμίνα και τον Ελλήσποντο.  

## Βιβλιογραφία

*
*
*Bommelaer, J.-F., « Les Portiques de Delphes », RA 1993, 33-51.
*Umholz, G., “Architraval Arrogance? Dedicatory Inscriptions in Greek Architecture of the Classical Period”, Hesperia 71, 2002, 261-293. 
*Walsh, J., « The Date of the Athenian Stoa at Delphi», AJA 90, 1986, 319-336.  

Κατηγορία:Δελφοί
Αθηναιων
Βορεινό Πέλλας

Το **Βορεινό** (παλιότερα *Σέβρενη* ή *Σεβέριανη*) είναι χωριό του νομού Πέλλας. Έχει 766 κατοίκους, σύμφωνα με την απογραφή του 2011 (988 κατοίκους το 2021), και βρίσκεται 7 χλμ. βόρεια της Αριδαίας σε υψόμετρο 180 μ. Υπάγεται διοικητικά στον Δήμο Αλμωπίας.

Στους κατοίκους περιλαμβάνονται και οι κάτοικοι του οικισμού Πευκωτού οι οποίοι εγκαταστάθηκαν εκεί αφού το ορεινό χωριό τους πυρπολήθηκε από τους Ναζί και τον στρατό. Σήμερα, η δημοτική κοινότητα Βορεινού έχει λιγότερο από 600 κατοίκους προσφυγικής καταγωγής 70% Χηλιώτες καταγόμενους από το χωριό Νεοχώρι Χηλής Βιθυνίας, Πόντιους κυρίως από την περιοχή Τραπεζούντας και Αργυροπόλεως στο χωριό Νεοχώρι (παλιά ονομασία Νίβορ), 400 ντόπιους περίπου στο χωριό Πευκωτό, προερχόμενους από το παλιό Πευκωτό που εγκαταστάθηκαν εκεί το 1946. Επίσης στο χωριό υπάρχουν λίγοι πρόσφυγες καταγόμενοι από το χωριό Άγιος Χαράλαμπος και Σαφράνι Γιάλοβας. Οι κάτοικοι ασχολούνται με τη γεωργία, την κτηνοτροφία και την υλοτομία.

Από το Βορεινό, ξεκινά ο δρόμος προς τη δασική περιοχή *πλάτσα* στις κορυφές του ΒΑ Βόρα. Σε αυτές τις δασικές εκτάσεις, φύεται η πενταβέλονη πεύκη ενώ βρίσκεται και η κορυφή «Πίνοβο». Υπάρχουν δασικοί δρόμοι, χαραγμένα μονοπάτια για ορειβάτες και διαδρομές για ποδήλατο ή 4Χ4.

## Αθλητισμός
Το Βορεινό, έχοντας πλεονεκτική θέση στις κορυφές του Βόρα, αποτελεί ορμητήριο για ορειβατικές διαδρομές. Η διαδρομή στο φαράγγι του «Ασπρορέματος» στο χωριό διαρκεί περίπου 3,5 με 4 ώρες με μικρά διαλλείματα. Επίσης, νερό προσφέρεται καθ' όλη τη διάρκεια της ορειβασίας από την αφετηρία, αλλά και από τη βρύση στο Παλιό Πευκωτό. Οι δασικοί δρόμοι και τα μονοπάτια είναι εύκολα προσβάσιμα είτε με αυτοκίνητο είτε με ποδήλατο.

## Εκπαίδευση
Στην Δημοτική Κοινότητα Βορεινού-Νεοχωρίου λειτουργούν:

Παιδικός Σταθμός,
Νηπιαγωγείο,
Δημοτικό, όπου η οι τάξεις 'Α και 'Β βρίσκονται στον Νεοχώρι, ενώ η 'Γ, 'Δ, 'Ε και 'ΣΤ στο Βορεινό

## Αθλητικές Υποδομές

Στο Πευκωτό, ένα γηπεδάκι μπάσκετ, και μία παιδική χαρά.

Στο Βορεινό, ένα γήπεδο ποδοσφαίρου και δυο μικρά παρκάκια.

Στο Νεοχώρι, μια παιδική χαρά και ένα γήπεδο ποδοσφαίρου.

## Παραπομπές


Κατηγορία:Χωριά της περιφερειακής ενότητας Πέλλας
Κατηγορία:Δήμος Αλμωπίας
Βραυρώνιον

Ο **Ναός της Βραυρώνιας Αρτέμιδος** ή **Βραυρώνειο** ήταν ναός στην Ακρόπολη των Αθηνών. Χτίστηκε κατά την εποχή του Πεισίστρατου.
## Περιγραφή
Βρίσκονταν στην νοτιοδυτική γωνία της Ακρόπολης, μεταξύ της νότιας πτέρυγας των Προπυλαίων και του Παρθενώνα, και ήταν χτισμένος κατά εννέα σκαλάκια πιο ψηλά από αυτά τα κτίσματα. Ήταν μικρότερο ιερό, χωρίς την μεγαλοπρέπεια και πολυτέλεια των λοιπών ιερών οικοδομημάτων. Συνέβαλλε όμως και αυτό στην περικαλλή και απαράμιλλη όψη της Ακρόπολης. Ήταν πιθανώς ιωνικού ρυθμού. Οι κίονες που βρέθηκαν ομοιάζουν με αυτούς του Ερεχθείου. Η Βραυρωνία Άρτεμις λατρευόταν κυρίως από τις γυναίκες και τις παρθένες της Αττικής. Ονομάστηε έτσι από τον Αττικό δήμο της Βραυρώνας, κοντά στο σημερινό Μαρκόπουλο. Το ξόανο της θεάς αυτής το έφερε στην Ελλάδα η Ιφιγένεια από την Ταυρίδα, και το αντέγραψε αργότερα ο Πραξιτέλης. Ο Παυσανίας αναφέρει και τον χάλκινο δούρειο ίππο, κατά μίμηση του Τρωικού, τον οποίο φιλοτεχνήθηκε ο γλύπτης Στρογγυλίων. 

Το ιερό είχε ασυνήθιστο τραπεζοειδές σχήμα και δεν περιελάμβανε έναν τυπικό ναό. Αντ' αυτού, τη λειτουργία αυτή εξυπηρετούσε μια στοά. Οι διαστάσεις της στοάς ήταν περίπου 38 x 6,8 μέτρα. Στις γωνίες του υπήρχαν δύο πτέρυγες, κάθε μια μήκος 9,3 μέτρων, η δυτική είχε πρόσοψη προς ανατολικά και το αντίστροφο. Βόρεια από την ανατολική πτέρυγα υπήρχε μια μικρή στοά με πρόσοψη δυτικά. Ολόκληρο το δυτικό τμήμα του ιερού, που σήμερα δεν υπάρχει, βρισκόταν πάνω στα ερείπια του Μυκηναϊκού τείχους. Τα ερείπια στο ανατολικό τμήμα είναι θεμέλια τοίχων, λαξευμένα σε φυσικό βράχο, καθώς και ορισμένα αρχιτεκτονικά μέλη ασβεστόλιθου. 
## Πηγές
* 

Κατηγορία:Ακρόπολη Αθηνών
Κατηγορία:Ναοί της Αρτέμιδος
Ανθυποπλοίαρχος

Ο **ανθυποπλοίαρχος** (συντομογραφείται ως **Ανθχος**) είναι στρατιωτικός βαθμός (OF-1) του Ελληνικού Πολεμικού Ναυτικού και Λιμενικού Σώματος. Ανήκει στους κατώτερους αξιωματικούς, ο δεύτερος κατώτερος και είναι αντίστοιχος του υπολοχαγού του Στρατού Ξηράς,  του υποσμηναγού της Πολεμικής Αεροπορίας, του Υπαστυνόμου Α΄, της Ελληνικής Αστυνομίας και του Υποπυραγού στην Πυροσβεστική.

Ο Ανθυποπλοίαρχος είναι ανώτερος του σημαιοφόρου και κατώτερος του υποπλοιάρχου. Είναι επίσης βαθμός του Εμπορικού Ναυτικού, ο τρίτος στην ιεραρχία των εμπορικών πλοίων.

Για να γίνει ένας πολίτης ανθυποπλοίαρχος πρέπει να αποφοιτήσει από την σχολή ναυτικών δοκίμων. Για την εισαγωγή στη σχολή απαιτούνται πανελλαδικές εξετάσεις. Μετά από τρία χρόνια στο βαθμό του Σημαιοφόρου, προάγεται στο βαθμό του Ανθυποπλοιάρχου και παρακολουθεί το Σχολείο Αξιωματικών Επιστασιών Πλοίων.

Στους αγγλόφωνους στρατούς ο αντίστοιχος βαθμός καλείται **Sub-Lieutenant**, εκτός από τις ΗΠΑ που καλείται **Lieutenant Junior Grade.** Στους γαλλόφωνους **Enseigne de vaisseau de 1re classe**, εκτός από το Βέλγιο που καλείται **Enseigne de vaisseau**.

## Διακριτικά
Τα διακριτικά του στρατιωτικού βαθμού αυτού είναι δύο χρυσές σειρίδες στο κάτω άκρο των χειρίδων (μανίκια) του χιτωνίου της χειμερινής στολής όπου στο Π.Ν. η πρώτη σειρίδα συστρέφεται δημιουργώντας κύκλο (παραδοσιακά το «μάτι του Νέλσωνα»). Στο Λιμενικό Σώμα αντί της συστροφής φέρονται υπερκείμενα χρυσοκέντητες χιαστί δύο άγκυρες. Οι μηχανικοί φέρουν κάτω από την πρώτη σειρίδα μία ακόμη μικρή μπορντό σειρίδα, οι ιατροί κόκκινη, οι οικονομικοί άσπρη και οι φαρμακοποιοί πράσινη.


GR-Navy-OF1b.svg|Η επωμίδα του Ανθυποπλοίαρχου στο ελληνικό/κυπριακό πολεμικό ναυτικό
GR-Navy-OF1b-sleeve.svg|Το διακριτικό καρπού του Ανθυποπλοίαρχου στο ελληνικό/κυπριακό πολεμικό ναυτικό.
GR-Coastguard-OF1b-sleeve.svg|Το διακριτικό καρπού του Ανθυποπλοίαρχου στο λιμενικό σώμα - ακτοφυλακή.
GR mercantile marine Sub Lieutenant.svg|Το διακριτικό καρπού του Πλοίαρχου Γ' στο εμπορικό ναυτικό.


## Πηγές
* Πολεμικό Ναυτικό
* Σχολη Ναυτικων Δοκιμων

## Παραπομπές


Κατηγορία:Στρατιωτικοί βαθμοί
Μάχη των Καταλαυνικών Πεδίων

Η **Μάχη των Καταλαυνικών Πεδίων** διεξήχθη το 451 μ.Χ. μεταξύ των Ούννων με ηγέτη τον Αττίλα και πολυεθνικών στρατευμάτων υπό την ηγεσία του Ρωμαίου στρατηγού Αέτιου και επί αυτοκρατορίας του Βαλεντινιανού Γ΄.

## Αφορμή
Η αφορμή για την μάχη δόθηκε όταν ο Αττίλας ζήτησε για γυναίκα του την Ονωρία, αδελφή του Ρωμαίου αυτοκράτορα Βαλεντινιανού Γ΄, ελπίζοντας να πάρει ως προίκα μεγάλο μέρος της Δυτικής Αυτοκρατορίας. Η πρόταση απορρίπτεται και ο Αττίλας εισβάλει στη δύση με αμέτρητες ορδές κατευθυνόμενος στον Ρήνο. Από όπου περνά σπέρνει την καταστροφή. Τον αποκαλούν «Η μάστιγα του θεού».

## Ο συνασπισμός
Για την αντιμετώπιση της απειλής δημιουργείται συνασπισμός από Ρωμαίους και γερμανόφωνα φύλα. Σε αυτόν συμμετείχαν Αλεμάνοι, Βουργουνδοί, Σουηβοί, Έρουλοι, Γεπίδες, Θουρίγγιοι, Βησιγότθοι και Ρωμαίοι.  Επικεφαλής αυτού του συνασπισμού ήταν ο Φλάβιος Αέτιος. Ο Αττίλας πολέμησε έχοντας στο πλευρό του τους Οστρογότθους. 

Η μάχη έλαβε χώρα στις 20 Ιουνίου 451 μ.Χ. και έγινε γνωστή ως **Μάχη των Καταλαυνικών Πεδίων** ή **Μάχη των Καταλανικών πεδίων** λόγω της τοποθεσίας που διεξήχθη στη Γαλλία. Η σύγκρουση ήταν πολύνεκρη και οι Ούννοι ηττώνται. Ο Αττίλας όμως απτόητος ανασυντάσσεται. Την άνοιξη του 452 μ.Χ. έπειτα από μακρά πολιορκία κατακτά και καταστρέφει την **Ακυληία** ή **Ακουιληία** (*Aquileia*), η οποία είναι αρχαία ρωμαϊκή πόλη στην Ιταλία, που βρίσκεται στον μυχό της Αδριατικής θάλασσας, στην άκρη των λιμνοθαλασσών, περίπου 10 χιλιόμετρα από τη θάλασσα. Με λιγότερη δυσκολία κατακτά την Πάδοβα, την Βερόνα, το Μιλάνο (Μεδιόλανον) και την Παβία, χωρίς όμως να περάσει τον ποταμό Πάδο. Στις αρχές του 453 μ.Χ. ο Αττίλας πεθαίνει από ξαφνικό και απρόσμενο θάνατο, στον ύπνο του, πνιγμένος από ρινική αιμορραγία την νύχτα του γάμου του με την τελευταία σύζυγό του, την Ildico.

## Παραπομπές


## Εξωτερικοί σύνδεσμοι
* 

Κατηγορία:Μάχες ρωμαϊκού στρατού
Λεόν Γκαμπετά

Ο **Λεόν Γκαμπετά** ή **Λέων Γαμβέτας**, όπως είναι γνωστός στην εξελληνισμένη μορφή του, (γαλλικά: *Léon Gambetta*) (Καόρ, 2 Απριλίου 1838 – Βιλ-ντ'Αβραί, 31 Δεκεμβρίου 1882) ήταν Γάλλος πολιτικός και φιλέλληνας.

Λέγεται ότι κληρονόμησε την πατρική δύναμη και ευφράδεια. Ο πατέρας του ήταν φαρμακοποιός από τη Γένοβα, ο οποίος παντρεύτηκε με Γαλλίδα το γένος Massabie. Σε ηλικία των 15 ετών ο Γαμβέττα έχασε την όρασή του από το αριστερό μάτι σε ένα ατύχημα και έτσι του αφαιρέθηκε ο οφθαλμός. Παρόλη όμως την αναπηρία του, ξεχώρισε στο σχολείο της Καόρ και το 1857 πήγε στο Παρίσι για να σπουδάσει Νομικά. Το μεσογειακό του ταμπεραμέντο του χάρισε μεγάλη επιρροή στους σπουδαστές του *Καρτιέ Λατέν* και σύντομα αναγνωρίσθηκε ως ισχυρός αντίπαλος της αυτοκρατορικής κυβέρνησης.

Έγινε γνωστός ιδίως ως υπερασπιστής του έθνους κατά τη διάρκεια του γαλλοπρωσικού πολέμου του 1870 και ως μεταρρυθμιστής κατά τη διάρκεια της διακυβέρνησης του το 1881. Η δυναμική πολιτική του συχνά ήλθε αντιμέτωπη με το οικονομικό κατεστημένο της εποχής του και τον συντηρητισμό της υπόλοιπης πολιτικής σκηνής. Παρολ' αυτά η πολιτική αυτή υπήρξε και πηγή έμπνευσης για άλλους πολιτικούς, ιδιαίτερα για τον Ζαν Ζωρές.

Διετέλεσε πρωθυπουργός της Γαλλίας από τις 14 Νοεμβρίου 1881 έως τις 26 Ιανουαρίου 1882.

## Παραπομπές


Κατηγορία:Πρωθυπουργοί της Γαλλίας
Κατηγορία:Φιλέλληνες
Κατηγορία:Γάλλοι υπουργοί
Ζερμέν Γκρηρ

Η **Ζερμέν Γκρηρ** (αγγλικά: *Germaine Greer*), γεννημένη στη Μελβούρνη το 1939, είναι Αυστραλή συγγραφέας.

Σπούδασε στα πανεπιστήμια της Μελβούρνης και του Σίδνεϋ, ενώ το 1967 έλαβε διδακτορικό φιλολογίας από το Πανεπιστήμιο του Κέμπριτζ. Δίδαξε ως λέκτορας στο Πανεπιστήμιο του Γουόρικ. Το 1970 εξέδωσε το πρώτο βιβλίο της με τίτλο «Η γυναίκα ευνούχος» (*The Female Eunuch*), το οποίο γνώρισε μεγάλη επιτυχία, μεταφράστηκε σε πολλές γλώσσες και συζητήθηκε ευρύτατα.

Κατόπιν έζησε ένα διάστημα στην Ιταλία κι από το 1979 ώς το 1982 διεύθυνε το «Κέντρο Μελέτης της Γυναικείας Λογοτεχνίας» στην Τούλσα της Οκλαχόμα. Από το 1989 διετέλεσε ειδική λέκτορας και άτυπη έταιρος του Νιούχαμ Κόλετζ του Κέμπριτζ.

## Εργογραφία
Στην ελληνική γλώσσα έχουν μεταφραστεί τα παρακάτω βιβλία της:
* «Η γυναίκα ευνούχος» (*The Female Eunuch*), μετάφραση Καλή Κωνστ. Δοξιάδη. Αθήνα : Ερμής, 1988.
* «Σαίξπηρ» (*Shakespeare*), μετάφραση Ιωάννα Μουζακίτου. Αθήνα : Αποσπερίτης, 1994. ISBN 978-960-282-094-0
* «Η ολοκληρωμένη γυναίκα» (*The Whole Woman*), μετάφραση Τιτίνα Σπερελάκη. Αθήνα : Ενάλιος, 2001. ISBN 978-960-536-071-9
* «Το Αγόρι» (*The Beautiful Boy*), μετάφραση Σταύρος Παπασταύρου. Αθήνα : Καστανιώτη, 2004. ISBN 978-960-03-3751-8
* «Σαίξπηρ:Όλα όσα πρέπει να γνωρίζετε» (*Shakespeare. A Very Short Introduction.*), μετάφραση Βάσια Γιαννακοπούλου. Αθήνα : Ελληνικά Γράμματα, 2007. ISBN 978-960-442-726-0
* «Η γυναίκα του Σαίξπηρ» (*Shakespeare's Wife*), μετάφραση Ελεάννα Πανάγου. Αθήνα : Μεταίχμιο, 2008. ISBN 978-960-455-497-3

Άλλα έργα:
* «Ο δρόμος μετ' εμποδίων: Οι τύχες των γυναικών ζωγράφων και του έργου τους» (*The Obstacle Race: The Fortunes of Women Painters and Their Work*), 1979.
* «Φύλο και Μοίρα: Η πολιτική της ανθρώπινης γονιμότητας» (*Sex and Destiny: The Politics of Human Fertility*), 1984.
* «Η αλλαγή: Γυναίκες, γήρανση και εμμηνόπαυση» (*The Change: Women, Ageing and the Menopause*), 1991.

## Πηγές
* Πάπυρος Laroysse Britannica (Αθήνα, 2006)

## Εξωτερικοί σύνδεσμοι

* Ζερμέν Γκρηρ, εργογραφία στον ιστότοπο της Βιβλιονέτ.
## Παραπομπές


Κατηγορία:Αυστραλοί συγγραφείς
Κατηγορία:Αυστραλοί πανεπιστημιακοί
Κατηγορία:Αυστραλοί φεμινιστές
Κολοσσιαία γλαύκη

Η ***Κολοσσιαία Γλαύκη*** βρίσκεται στην Ακρόπολη. Έχει διαστάσεις 91 εκ. ύψος, 40 εκ. πλάτος και 55 εκ. βάθος. Είναι κατασκευασμένη από μάρμαρο της Πεντέλης. Βρέθηκε το 1838 στις ανασκαφές της Ακρόπολης, κοντά στο Βραυρώνιο.
## Περιγραφή
Πρόκειται για ομοίωμα κουκουβάγιας. Στέκει όρθια, με κλειστά φτερά, και με το βλέμμα στραμμένο μπροστά. Έχει ορισμένες φθορές, αποτελείται από δυο τμήματα, ενώ λείπουν και τα δύο πόδια, το δεξί ολόκληρο, και το άλλο μισό. Λείπει επίσης το τέλος της ουράς. Αρχικά ίσως να ήταν ζωγραφισμένο με πολλά χρώματα.

## Ερμηνεία
Πιστεύεται ότι ανήκε σε σύμπλεγμα δύο κολοσσιαίων κιόνων και ότι ήταν αφιερωμένο στον ναό της Άρτεμης. Πιθανώς να το είχε αφιερώσει ο Τιμόθεος από την Ανάφλυστο. 
## Ιστορική τοποθέτηση
Από επιγραφές συμπεραίνουμε ότι το γλυπτό αυτό κατατάσσεται στις αρχές του 5ου αιώνα π.Χ.
## Βιβλιογραφία
* Ross, Annallii, 1841, σ. 25 και σ, B
* Archäologische Azfsätze, I. σ. 205 and pl. XIV
* Sybel, Katalog, 5363
* Friederichs-Wolters, σ. 62, No. 111
* Friederichs, σ. 22, No. 13
* Lebas and Waddington, IV, pl. IXII. 3
* Lepsius, σ. 75, No. 90
* Κατάλογος, σ. 64
## Πηγές

* 
* 

Κατηγορία:Αρχαϊκή τέχνη
Κατηγορία:Έργα γλυπτικής
Κατηγορία:Μουσείο Ακρόπολης
Κατηγορία:Αρχαιολογικά ευρήματα στην Αττική
Αντόνιο Μιλόσοσκι

Ο **Αντόνιο Μιλόσοσκι** (Σλαβομακεδονικά: Антонио Милошоски) είναι Βορειομακεδόνας πολιτικός γεννημένος 29 Ιανουαρίου 1976 στο Τέτοβο. Από τις 26 Αυγούστου 2006 μέχρι τις 28 Ιουλίου 2011 ήταν υπουργός εξωτερικών της Βόρειας Μακεδονίας.

Το 1999 ο Μιλόσοσκι αποφοίτησε την Νομική Σχολή "Κύριλλος και Μεθόδιος" των Σκοπίων και το 2002 τελείωσε τις μεταπτυχιακές σπουδές "Master of European Integration" (μάστερ Ευρωπαϊκής Ενοποίησης) στο Friedrich Wilhelm πανεπιστήμιο της Βόννης, Γερμανία. Το 2002 έγινε δεκτός ως υποψήφιος διδάκτορας στις πολιτικές επιστήμες στο πανεπιστήμιο Gerhard Merkator του Ντούισμπουργκ στη Γερμανία.

## Παραπομπές


Κατηγορία:Βορειομακεδόνες πολιτικοί
Χέντο Τούρκογλου

Ο **Χινταγέτ (Χέντο) Τούρκογλου** (*Hidayet Türkoğlu*, 19 Μαρτίου 1979) είναι Τούρκος πρώην διεθνής επαγγελματίας καλαθοσφαιριστής. 

Γεννήθηκε στις 19 Μαρτίου του 1979 στην Κωνσταντινούπολη. Αγωνιζόταν στη θέση του σμολ φόργουορντ. To 2000 επιλέχτηκε από τους Σακραμέντο Κινγκς στην 16η θέση του ντραφτ του NBA. Έχει ύψος 2,08 μέτρα και βάρος 100 κιλά.

## Σταδιοδρομία
*1996-2000, Εφές Πίλσεν *(Efes Pilsen)*
*2000-2003, Σακραμέντο Κινγκς *(Sacramento Kings)*
*2003-2004, Σαν Αντόνιο Σπερς *(San Antonio Spurs)*
*2004-2009, Ορλάντο Μάτζικ *(Orlando Magic)*
*2009-2010, Τορόντο Ράπτορς *(Toronto Raptors)*
*2010, Φοίνιξ Σανς *(Phoenix Suns)*
*2010-2014, Ορλάντο Μάτζικ *(Orlando Magic)*
*2014-2015, Λος Άντζελες Κλίπερς *(Los Angeles Clippers)*

## Παραπομπές


## Εξωτερικοί σύνδεσμοι
* To προφίλ του Χέντο Τούρκογλου στο NBA.com 

Κατηγορία:Τούρκοι καλαθοσφαιριστές
Κατηγορία:Καλαθοσφαιριστές Εφές Αναντόλου
Κατηγορία:Καλαθοσφαιριστές Σακραμέντο Κινγκς
Κατηγορία:Καλαθοσφαιριστές Σαν Αντόνιο Σπερς
Κατηγορία:Καλαθοσφαιριστές Ορλάντο Μάτζικ
Κατηγορία:Καλαθοσφαιριστές Τορόντο Ράπτορς
Κατηγορία:Καλαθοσφαιριστές Φοίνιξ Σανς
Κατηγορία:Καλαθοσφαιριστές Λος Άντζελες Κλίπερς
Κατηγορία:Καλαθοσφαιριστές Παγκοσμίου Πρωταθλήματος 2002
Κατηγορία:Καλαθοσφαιριστές Παγκοσμίου Πρωταθλήματος 2010
Κατηγορία:Καλαθοσφαιριστές αμερικανικών συλλόγων
Κατηγορία:Καλαθοσφαιριστές τουρκικών συλλόγων
Κατηγορία:Καλαθοσφαιριστές του NBA
Κατηγορία:Καλαθοσφαιριστές Ευρωμπάσκετ 2001
Κατηγορία:Καλαθοσφαιριστές Ευρωμπάσκετ 2009
Κατηγορία:Καλαθοσφαιριστές Ευρωμπάσκετ 2011
Κατηγορία:Καλαθοσφαιριστές Ευρωμπάσκετ 2013
Κατηγορία:Καλαθοσφαιριστές Εθνικής Τουρκίας
Κατηγορία:Τούρκοι καλαθοσφαιριστές στο NBA
Μνησικλής ο Αθηναίος

Ο **Μνησικλής** υπήρξε σπουδαίος αρχιτέκτονας της Αρχαίας Ελλάδας, ο οποίος έζησε τον καιρό του Περικλή, δηλαδή το δεύτερο μισό του 5ου π.Χ. αιώνα. Υπάρχουν λίγα στοιχεία σχετικά με τον βίο ή τα έργα του και ως πιο φημισμένο έργο του αναφέρεται από τον Πλούταρχο τα Προπύλαια της Ακρόπολης. Το έργο κατασκευής ξεκίνησε το 437 π.Χ. με την κατεδάφιση του προϋπάρχοντος μαρμάρινου αρχαϊκού πρόπυλου και την αντικατάστασή του από πολύ μεγαλύτερο μνημειώδες κτίσμα, αν και τελικά οι προβλεπόμενες εργασίες δεν ολοκληρώθηκαν. Ο Μνησικλής στην κατασκευή του όλου έργου εφάρμοσε *"ευφυείς και νεωτεριστικές λύσεις σε προβλήματα που σχετίζονται με τη διαμόρφωση του εδάφους και τη λειτουργία του χώρου"*. Μια ακόμη αναφορά για τον Μνησικλή γίνεται από τον Πλούταρχο σχετικά με πολύ σοβαρό ατύχημα που είχε στο διάστημα κατασκευής των Προπυλαίων. Ήταν δε τόσο σοβαρό, ώστε ο Περικλής, μετά από όραμα στο οποίο εμφανίστηκε η θεά Αθηνά και με τις υποδείξεις της σε αυτόν, μεσολάβησε και έσωσε τον Μνησικλή από βέβαιο θάνατο. Τέλος, σύμφωνα με κάποιους μελετητές, συνεργάστηκε και στην κατασκευή του Ερεχθείου, αν και ορισμένοι το αποκλείουν. Εκείνο όμως που σίγουρα κατατάσσει τον Μνησικλή μεταξύ των επιφανών αρχιτεκτόνων της κλασσικής Ελλάδας είναι ο συνδυασμός του δωρικού ρυθμού του κτιρίου με τις εσωτερικές ιωνικές κιονοστοιχίες, η καλλιτεχνική ποιότητα  των Προπυλαίων, ο προσανατολισμός τους με το έδαφος και η λειτουργικότητά τους, που τα καθιστούν ένα μνημείο αντάξιο του Παρθενώνα.    

## Παραπομπές


Κατηγορία:Αρχαίοι Έλληνες αρχιτέκτονες
Ερμή του Ηρακλή

Η **Ερμή του Ηρακλή** βρίσκεται στο Μουσείο της Σπάρτης.

## Περιγραφή
Έχει διαστάσεις 1,85 μ. ύψος, 85 εκ. πλάτος και 85 εκ. βάθος. Είναι κατασκευασμένη από γαλάζιο μάρμαρο. Βρέθηκε στην Αράπισσα, χωριό της Μαγούλας. Είναι σπασμένο σε οκτώ τμήματα, αλλά σχεδόν πλήρες. Στέκε σε βάση απλή. Η εμπρόσθια όψη είναι κατεργασμένη ανάγλυφη. Το άνω ήμισυ είναι ευρύτερο του αντίστοιχου κάτω. Παριστάνει τον Ηρακλή γενειοφόρο. Η κόμη είναι καλά κατεργασμένη, ενώ διακρίνονται τα μαλλιά της κεφαλής σε ζωηρές αδρές μπούκλες. Το κούτελο είναι φαρδύ και ψηλό, με βαθιές ρυτίδες, και αδρά φρύδια. Η γενειάδα είναι επίσης κατσαρή. Στους ώμους έχει ριγμένο το τομάρι του λιονταριού. Στο χέρι κρατάει το κεφάλι την λιονταροκεφαλή. Η επιφάνεια του ανάγλυφου φέρει κατάλοιπα ερυθρής μπογιάς.

## Ιστορική τοποθέτηση
Το έργο είναι της εποχής του Αντωνίνου. Συγκρίνεται με την Ερμή του Ιλίου, περ. 2ος αι. π.Χ..

## Πηγές

* 

Κατηγορία:Έργα γλυπτικής
κατηγορία:λακωνική τέχνη
Κατηγορία:Αρχαιολογικό Μουσείο Σπάρτης
Κατηγορία:Αρχαιολογικά ευρήματα στη Λακωνία
Βράντσεα (νομός)

Η **Βράντσεα** (ρουμανικά: *Vrancea*) είναι μία από τους 41 νομαρχίες της Ρουμανίας. Βρίσκεται στην ιστορική περιοχή της Μολδαβίας και ένα μικρό τμήμα στη Μεγάλη Βλαχία.  Έχει συνολική έκταση 4.724 τ.χλμ. και πληθυσμό 373.174 κατοίκους (απογραφή 2002).

Πρωτεύουσα του νομού είναι η πόλη Φωξάνη.

## Διοικητική διαίρεση
Ο Νομός Βράντσεα περιλαμβάνει  δύο δημοτικά διαμερίσματα, 3 πόλεις και 68 κοινότητες.

## Παραπομπές


## Πηγές
* “Εγκυκλοπαίδεια Πάπυρος Larousse Britannica” τομ.52ος, σελ.274.

## Εξωτερικοί σύνδεσμοι
* 
*Πύλη της νομαρχίας Βράντσεα
*Vrancea.com.ro ~ Trecut, prezent si viitor / Παρελθόν Παρόν και Μέλλον 
*www.carnivoremari.ro ~ Σχεδιασμός προστασίας σαρκοφάγων στη Βράντσεα
*www.carnivoremari.ro/rezervatii ~ Σχεδιασμός ορεινής προστασίας στη Βράντσεα
*Vrancea Online – Βράντσε ον λάιν

Κατηγορία:Νομοί της Ρουμανίας
Βίλτσεα (νομός)

Η **Βίλτσεα** (ρουμανικά: *Vâlcea*,  προφορά ΔΦΑ: [ˈvɨlt͡ʃe̯a]), ή **Βάλτσεα**, είναι μία από τους 41 νομαρχίες της Ρουμανίας. Βρίσκεται στην ιστορική περιοχή της Ολτένιας και της  Μουντένιας, (ή Μεγάλης Βλαχίας).  Έχει συνολική έκταση 5.705 τ.χλμ. και πληθυσμό 413.247 κατοίκους (απογραφή 2002).

Πρωτεύουσα του νομού είναι η πόλη Ρίμνικου Βίλτσεα, ή Ράμνικου Βάλτσεα.

## Διοικητική διαίρεση
Ο Νομός Βίλτσεα περιλαμβάνει 2 δημοτικά διαμερίσματα, 9 πόλεις και 78 κοινότητες.

## Παραπομπές


## Πηγές
* *Εγκυκλοπαίδεια Πάπυρος Larousse Britannica*, τόμ. 52ος, σελ. 274

## Εξωτερικοί σύνδεσμοι
* 

Κατηγορία:Νομοί της Ρουμανίας
Ρουθηνοί

Οι **Ρουθηνοί** (ρουθηνικά: Русины), είναι κυρίως διάσπαρτες εθνοτικές ομάδες που ομιλούν μια ανατολική σλαβική γλώσσα γνωστή ως ρουθηνικά. Οι Ρουθηνοί κατάγονται από τους Ρουθενιανούς που δεν υιοθέτησαν τη χρήση του ουκρανικού εθνωνυμίου στις αρχές του 20ού αιώνα. Ως κάτοικοι των ορεινών περιοχών των Καρπαθίων, οι Ρουθηνοί συνδέονται μερικές φορές με τη σλοβακική (και επίσης με παρόμοια πολωνική) κοινότητα των Γκόραλ (κυριολεκτικά: «Ορεσίβιοι»). Ο κυριότερος πληθυσμός των Ρουθηνών είναι οι «Καρπαθιο-Ρουθηνοί» της Ρουθηνίας των Καρπαθίων: μιας διακριτής διασυνοριακής περιοχής της δυτικής Ουκρανίας, της βορειοανατολικής Σλοβακίας και της νοτιοανατολικής Πολωνίας. Η γλώσσα τους αρκετά καλά καταλαβαίνεται από Ουκρανούς, Σλοβάκους και Πολωνούς. Στα επίσημα ουκρανικά πλαίσια, οι διάφορες υποομάδες των Καρπαθιο-Ρουθήνων είναι συχνά γνωστές σε συλλογικό επίπεδο ως «Βερχόβιντσι» (Верховинці) που σημαίνει κυριολεκτικά «Ορεσίβιοι». Ενώ στην Πολωνία αποτελούν χωριστές ομάδες των Βοϊκο (Bojkowie) και τον Λέμκο (Łemkowie)

Σήμερα, η Σλοβακία, η Πολωνία, η Ουγγαρία, η Τσεχία, η Σερβία και η Κροατία αναγνωρίζουν επίσημα τους σύγχρονους Ρουθηνούς (ή Ρουθένους) ως εθνοτική μειονότητα. Το 2007, οι Καρπαθιο-Ρουθηνοί αναγνωρίστηκαν ως ξεχωριστή εθνότητα στην Ουκρανία από το Περιφερειακό Συμβούλιο της Ζακαρπάτια και το 2012 η ρουθηνική γλώσσα απέκτησε επίσημο περιφερειακό καθεστώς σε ορισμένες περιοχές της επαρχίας καθώς και σε εθνικό επίπεδο βάσει του νόμου της Ουκρανίας του 2012 «περί κρατικής πολιτικής στην Ουκρανία». Οι περισσότεροι σύγχρονοι αυτοαποκαλούμενοι εθνοτικά ως Ρουθήνοι ζουν εκτός Ουκρανίας.

## Σημειώσεις


## Παραπομπές


## Επιπλέον ανάγνωση
*Lansdowne, Alan (2008), *[https://web.archive.org/web/20161026043641/http://www.rounin.co.uk/academic/nationalism-identity/carpatho-rusyn-national-self-determination/ Is there a credible case for Rusyn National Self-Determination in Ukraine?]*, School of Slavonic and Eastern European Studies MA Thesis

## Εξωτερικοί σύνδεσμοι

*The Carpatho-Rusyn Society 

Κατηγορία:Σλαβικές πληθυσμιακές ομάδες
Μια νύχτα στον κόσμο

Το **Μια Νύχτα στον Κόσμο** (αγγλ.:*Night on Earth*) είναι ταινία του 1991 του Τζιμ Τζάρμους.

Πρόκειται για συλλογή πέντε μικρών χρονογραφημάτων, που συμβαίνουν το ίδιο βράδυ και σχετίζονται με την προσωρινή σχέση που διαμορφώνεται ανάμεσα σε έναν οδηγό ταξί και έναν επιβάτη σε πέντε διαφορετικές πόλεις στον κόσμο, το Λος Άντζελες, τη Νέα Υόρκη, το Παρίσι, τη Ρώμη και το Ελσίνκι. Ο Τζάρμους έγραψε το σενάριο της ταινίας σε οκτώ περίπου ημέρες, και η απόφασή του να κινηματογραφήσει σε διαφορετικές πόλεις βασίστηκε στους ηθοποιούς με τους οποίους ήθελε να συνεργαστεί. Τη μουσική της ταινίας έγραψε ο Τομ Γουέιτς.

## Αναφορές


## Εξωτερικοί σύνδεσμοι
* Film Review by B. Wahlbrinck
*

Κατηγορία:Αμερικανικές ταινίες της δεκαετίας 1990
Κατηγορία:Ταινίες του 1991
Κατηγορία:Αμερικανικές κωμικές ταινίες
Κατηγορία:Αγγλόφωνες ταινίες
Κατηγορία:Σπονδυλωτές ταινίες
Κατηγορία:Ταινίες σε σκηνοθεσία Τζιμ Τζάρμους
Περιφερειακή Ενότητα Κεντρικού Τομέα Αθηνών

Η **Περιφερειακή Ενότητα Κεντρικού Τομέα Αθηνών** είναι μία από τις οκτώ Περιφερειακές Ενότητες στις οποίες διαιρείται η Περιφέρεια Αττικής. Περιλαμβάνει το αστικό τμήμα του κέντρου του Λεκανοπεδίου της Αττικής που περικλείεται από την Εθνική Οδό Αθηνών-Λαμίας, τα Τουρκοβούνια, τον Υμηττό και τον Ιλισό ποταμό. Το συγκρότημα συνορεύει με τον Βόρειο Τομέα, τον Δυτικό Τομέα και τον Νότιο Τομέα Αθηνών. Τη θέση του Αντιπεριφερειάρχη κατέχει ο Κωνσταντίνος Ζώμπος.

Ο μόνιμος πληθυσμός της ανέρχεται σε 1.002.212 κατοίκους, σύμφωνα με την απογραφή του 2021 από την ΕΛ.ΣΤΑΤ.. Η πυκνότητα πληθυσμού της είναι 11.796,14 κάτοικοι ανά τ.χλμ. Η έκτασή της είναι 87,27 τ.χλμ..

## Διοικητική διαίρεση
Η Περιφερειακή Ενότητα Κεντρικού Τομέα Αθηνών περιλαμβάνει τους εξής δήμους:
* Δήμος Αθηναίων
* Δήμος Βύρωνος
* Δήμος Γαλατσίου
* Δήμος Δάφνης - Υμηττού
* Δήμος Ζωγράφου
* Δήμος Ηλιουπόλεως
* Δήμος Καισαριανής
* Δήμος Νέας Φιλαδέλφειας - Νέας Χαλκηδόνας

## Αντιπεριφερειάρχες
*2011-2014: Άννα Παπαδημητρίου-Τσάτσου
*2014-2019: Ερμιόνη Κυπριανίδου
*2019-2022: Γεώργιος Δημόπουλος
*3 Ιανουαρίου 2023-31 Δεκεμβρίου 2023: Γεώργιος Βλάχος
*1 Ιανουαρίου 2024-   Κωνσταντίνος Ζώμπος

## Παραπομπές


Αθηνων Κε
Κεντρικου Τομεα Αθηνων
Περιφερειακή Ενότητα Βορείου Τομέα Αθηνών

Η **Περιφερειακή Ενότητα Βορείου Τομέα Αθηνών** είναι σύμπλεγμα δώδεκα δήμων οι οποίοι εκτείνονται στο βορειοανατολικό τμήμα του Λεκανοπεδίου Αττικής, το οποίο περικλείεται από την Πάρνηθα, το Πεντελικό, τον Υμηττό και τα Τουρκοβούνια.

Κεφαλή του συγκροτήματος είναι η Κηφισιά, αστικό κέντρο το Αμαρούσιο και περιφερειακοί δήμοι η Λυκόβρυση - Πεύκη, η Πεντέλη, το Χαλάνδρι, το Ψυχικό, τα Βριλήσσια,  η Αγία Παρασκευή, ο Δήμος Παπάγου - Χολαργού, το Ηράκλειο η Νέα Ιωνία και η Μεταμόρφωση.

Ο μόνιμος πληθυσμός της ανέρχεται σε 601.163 κατοίκους, σύμφωνα με την απογραφή του 2021 από την ΕΛ.ΣΤΑΤ.. Η πυκνότητα πληθυσμού της είναι 4.315,08 κάτοικοι ανά τ.χλμ.. Η έκτασή της ανέρχεται στα 138,78 τ.χλμ..

Την θέση της Αντιπεριφερειάρχη κατέχει η Λουκία Κεφαλογιάννη από το 2019. Πρόεδρος του Συνδέσμου του Βορείου Τομέα Αθηνών είναι ο δήμαρχος του πολυπληθέστερου δήμου του Χαλανδρίου.

Το συγκρότημα συνορεύει με τον Κεντρικό Τομέα των Αθηνών με έδρα την Αθήνα και την Περιφερειακή Ενότητα Ανατολικής Αττικής με έδρα τις Αχαρνές.

## Διοικητική διαίρεση
Η Περιφερειακή ενότητα Βορείου Τομέα Αθηνών περιλαμβάνει τους εξής δήμους:
*Δήμος Αγίας Παρασκευής
*Δήμος Αμαρουσίου
*Δήμος Βριλησσίων
*Δήμος Ηρακλείου
*Δήμος Κηφισιάς
*Δήμος Λυκόβρυσης - Πεύκης
*Δήμος Μεταμορφώσεως
*Δήμος Νέας Ιωνίας
*Δήμος Παπάγου - Χολαργού
*Δήμος Πεντέλης
*Δήμος Φιλοθέης - Ψυχικού
*Δήμος Χαλανδρίου

## Μόνιμος πληθυσμός ανά δήμο

## Συγκοινωνιακή σύνδεση

Ο οδικός δακτύλιος του συγκροτήματος σχηματίζεται από την Εθνική Οδός Αθηνών-Λαμίας στα δυτικά, την επαρχιακή οδό Διονύσου βόρεια, τη Λεωφόρο Μαραθώνος και την Περιφερειακή Υμηττού στα ανατολικά και την Περιφερειακή των Τουρκοβουνίων νότια. Το συγκρότημα τέμνει κάθετα η Λεωφόρος Κηφισίας και οριζόντια η Αττική Οδός. Σημαντικοί οδικοί άξονες είναι μεταξύ άλλων , η Λεωφόρος Ηρακλείου, η Λεωφόρος Δουκίσσης Πλακεντίας και η Σπύρου Λούη.

[250px|thumb|Η [Γραμμή Ηλεκτρικού (Μετρό Αθήνας) διέρχεται από το Βόρειο Τομέα Αθηνών και διακλαδώνεται με τον Προαστιακό.]]

Το συγκρότημα εξυπηρετείται από τη πράσινη (Γραμμή 1) και τη μπλε γραμμή (Γραμμή 3) του μετρό και τον προαστιακό σιδηρόδρομο.

## Αντιπεριφερειάρχες
*2011-2014: Κώστας Μανιάτης
*2014-2019: Γιώργος Καραμέρος
*2019-Σήμερα: Λουκία Κεφαλογιάννη

## Παραπομπές


## Πηγές
*Σύνδεσμος Βορείου Τομέως
*https://www.kathimerini.gr/society/562209442/elstat-ta-apotelesmata-tis-apografis-toy-nomimoy-plithysmoy-stin-ellada/


Αρχείο:Platanos.jpg|Πλατεία Κηφισιάς
Αρχείο:Maroussi-station2.jpg|Πλατεία Αμαρουσίου
Αρχείο:Plateia-chalandriou.jpg|Πλατεία Χαλανδρίου
Αρχείο:Πλατεία Αναλήψεως 11.jpg|Πλατεία Βριλησσίων
Αρχείο:Agios Georgios Square at Melissia.jpg|Πλατεία Μελισσίων
Αρχείο:Agia-paraskevi-2.jpg|Αγία Παρασκευή
Αρχείο:Papagos.jpg|Ανδριάς Παπάγου
Αρχείο:Irakleio-square-new.jpg|Πλατεία Νέου Ηρακλείου
Αρχείο:Parnitha-thrakomakedones.jpg|Πλατεία Θρακομακεδόνων
Αρχείο:Eleftherias Square at Ano Pefki.jpg|Πλατεία Πεύκης
Αρχείο:Biotexnies.jpg|Βιοτεχνίες Νέας Ιωνίας
Αρχείο:Ergatika.jpg|Εργατικές κατοικίες Μεταμόρφωσης


Κατηγορία:Βόρειος Τομέας Αθηνών
Αθηνων Β
Βορείου
Κάτω Κόσμος

Σήμερα με τον όρο **Κάτω Κόσμος** εννοούμε την Κόλαση. Δηλαδή οι αμαρτωλοί, μόλις βρουν τον θάνατο, οδηγούνται εκεί.

Στην Αρχαιότητα ήταν ο μεγάλος κι απαράβατος όρκος θνητών αλλά και θεών. Ο όρκος αυτός συνήθως πραγματοποιούνταν στα νερά της Στύγας του Άδη, ο οποίος ήταν κυβερνήτης του Κάτω Κόσμου. Κι όποιος πατούσε αυτόν τον όρκο σκοτωνόταν απ' τον πατέρα ανθρώπων και θεών Δία. 

Στην αρχαία ελληνική μυθολογία ο Άδης θεωρούνταν κι αυτός θεός. Ένα παράδειγμα τέτοιου όρκου ήταν αυτός της Καλυψώς στον Οδυσσέα, υποστηρίζοντας πως ήθελε το καλό του. Επίσης ο Άδης προφυλασσόταν από τα Ατλαία.

Κατηγορία:Ελληνική μυθολογία
Κατηγορία:Αρχαία ελληνική θρησκεία
DDT

thumb|250px|Η χημική δομή του DDT
Το **DDT** (συντομογραφία της κατά IUPAC ονομασίας: π, π'-διχλωρο-διφαινυλοτριχλωροαιθάνιο) είναι χλωριούχος ένωση, ισχυρά τοξική που χρησιμοποιήθηκε ως εντομοκτόνο για την καταπολέμηση των κουνουπιών στις ελώδεις περιοχές για περιορισμό της μετάδοσης της ελονοσίας.

Επειδή είναι μη βιοδιασπώμενη ουσία, με έρευνες που έγιναν βρέθηκαν ποσότητες DDT μέχρι και στο γάλα των Πολικών αρκούδων στο Βόρειο πόλο και στα αυγά των πιγκουίνων στο Νότιο πόλο. Θεωρήθηκε υπεύθυνο για την λείανση - λέπτυνση του κελύφους των αυγών πτηνών που οδήγησε στον περιορισμό του πληθυσμού τους εγκυμονώντας ακόμα και τον κίνδυνο της πλήρους εξαφάνισης τους. Σήμερα η χρήση του έχει απαγορευτεί.

## Ιστορικά στοιχεία
Παρασκευάστηκε το 1874 από το Γερμανό χημικό Ότμαρ Τσάιντλερ (Othmar Zeidler) χωρίς όμως να περιγραφούν εντομοκτόνες ιδιότητες, τις οποίες ανακάλυψε πολύ αργότερα (1939) ο Ελβετός χημικός της εταιρείας Ciba - Geigy Πάουλ Χέρμαν Μύλλερ (Paul Hermann Müller). Το 1940 το DDT πατεντάρεται στην Ελβετία και το 1941 η εταιρεία Geigy ξεκινά την μελέτη της αποτελεσματικότητάς του στις ψείρες του ανθρώπου που είναι φορέας του εξανθηματικού τύφου. Αυτό χρησιμοποιήθηκε στην Ελβετία για την καταπολέμηση των ψειρών στους Γάλλους πρόσφυγες που κατέφευγαν στην Ελβετία από το 1942. 

Υπό συνθήκες που δεν είναι ακριβώς γνωστές, η κατασκευή και η χρήση του DDT έγινε γνωστή στους Αμερικανούς και τους Γερμανούς στη διάρκεια του Β' Π.Π. Οι Αμερικανοί δοκίμασαν το DDT για την καταπολέμηση των κουνουπιών Anopheles στη Νότια Ιταλία στα τέλη του 1943, ενώ συνέχιζαν και τις δοκιμές στις ΗΠΑ. Την ίδια εποχή (τέλη 1943) και οι Γερμανοί δοκίμασαν την εντομοκτόνο δράση ενός παράγωγου του DDT στην Αζοφική Θάλασσα. Στα τέλη της γερμανικής κατοχής στη Βόρειο Ελλάδα δοκίμασαν την εντομοκτόνο δράση ενός σκευάσματος (Neocid) με περιεκτικότητα 5% σε DDT, το οποίο έκριναν ως μη αποτελεσματικό. Οι Γερμανοί δοκίμασαν το DDT και σε άλλες κατεχόμενες περιοχές της Ευρώπης, όπως φαίνεται από δημοσιεύσεις του 1944 και 1945. Μετά τον Πόλεμο το DDT δοκιμάστηκε σε πολλές χώρες και αποδείχθηκε η αποτελεσματικότητά του στην καταπολέμηση των κουνουπιών, οπότε και άρχισε να χρησιμοποιείται συστηματικά με ψεκασμούς από αεροπλάνα ή επιγείως. Στην Ελλάδα η συστηματική χρήση του DDT άρχισε από το 1945-46 χάρι στη βοήθεια του Οργανισμού Περίθαλψης και Αποκατάστασης των Ηνωμένων Εθνών (UNRRA). Ψεκασμοί γίνονταν από την 404 Επιδημιολογική Μονάδα του Αμερικανικού Ναυτικού αλλά και από εδάφους. Από τα πρώτα χρόνια των ψεκασμών μειώθηκε εντυπωσιακά η ελονοσία στην Ελλάδα, η οποία ήταν πάντοτε ενδημική.

## Παραπομπές


Κατηγορία:Χλωροαρένια
Κατηγορία:Εντομοκτόνα
Σπρεντ

Το **σπρεντ** (από το αγγλικό **spread**, που σημαίνει *διασπορά*), είναι μια έννοια που εκφράζει τη διαφορά (διασπορά) δύο τιμών ή δύο πραγμάτων.

Στην οικονομία, ο όρος σπρεντ έχει διάφορες χρήσεις:

* Η διαφορά των τιμών αποδόσεων δύο ομολόγων. Κάθε ποσοστιαία μονάδα (1%) αποτελεί 100 «μονάδες βάσης». Αυτά μπορεί να είναι για παράδειγμα τα επιτόκια δανεισμού μεταξύ δύο χωρών όπου η μία χρησιμοποιείται ως χώρα βάσης. Συνήθως ως χώρα βάσης χρησιμοποιείται μια χώρα με ισχυρή και σταθερή οικονομία. Για παράδειγμα στην Ευρωζώνη συγκρίνουμε τα σπρεντ μεταξύ των επιτοκίων δανεισμού μιας χώρας σε σχέση με τα επιτόκια δανεισμού της Γερμανίας, καθώς στη δεδομένη περίοδο στην Ευρωζώνη η πιο σταθερή οικονομία είναι αυτή της Γερμανίας. Κατά συνέπεια, όταν γίνεται λόγος για το σπρεντ των ελληνικών ομολόγων αναφερόμαστε στη διαφορά της απόδοσης των ελληνικών από τα γερμανικά δεκαετή ομόλογα αναφοράς. Για παράδειγμα, όταν το επιτόκιο δανεισμού της Ελλάδας είναι 11%, ενώ της Γερμανίας είναι 3%, το σπρεντ (διαφορά) των δύο είναι 8%, συνεπώς το ελληνικό σπρεντ κυμαίνεται στις 800 μονάδες βάσης Μέχρι και τον Οκτώβριο του 2008 το σπρεντ των ομολόγων του ελληνικού δημοσίου δεν ξεπερνούσε τις 100 μονάδες βάσης (1%), ενώ τον Σεπτέμβριο του 2011 το σπρεντ εκτινάχτηκε στις 2.000 (20%) μονάδες βάσης.
* Η διαφορά δύο επιτοκίων. Αυτή είναι η διαφορά ανάμεσα στο επιτόκιο με το οποίο δανείζεται μια τράπεζα και το επιτόκιο που αυτή δανείζει. Για παράδειγμα ένας όρος στην σύμβαση δανεισμού μπορεί να προβλέπει ότι το επιτόκιο δανεισμού είναι ίσο με EURIBOR + Spread. Έτσι αν το EURIBOR διαμορφώνεται στο 2% και το spread του συγκεκριμένου πελάτη έχει οριστεί από την τράπεζα στο 4%, το τελικό επιτόκιο είναι 6%.
* Η διαφορά ανάμεσα στις τιμές αγοράς και πώλησης συναλλάγματος, μετοχών και άλλων χρηματοοικονομικών εργαλείων. Για τη συναλλαγματική ισοτιμία με ένα ξένο νόμισμα, οι τράπεζες καθορίζουν μια χαμηλή τιμή (bid) και μια υψηλότερη τιμή (ask). Στη χαμηλή τιμή αγοράζουν το συγκεκριμένο νόμισμα και το πωλούν στην υψηλότερη, κερδίζοντας από τη διαφορά. Η διαφορά αυτή ονομάζεται σπρεντ (spread) συναλλαγματικής ισοτιμίας.

## Βιβλιογραφία
* Matthias Schlecker, *Credit Spreads – Einflussfaktoren, Berechnung und langfristige Gleichgewichtsmodellierung* |Reihe=Reihe Finanzierung, Kapitalmarkt und Banken |BandReihe=66 |Verlag=Eul Verlag |Ort=Lohmar/Köln |Datum=2009 |ISBN=978-3-89936-812-3 |Online=Information 
* Ulrich Pape, Matthias Schlecker, *Berechnung des Credit Spreads* |Sammelwerk=Finanz-Betrieb |Band=Jg. 10 |Nummer=10 |Datum=2008 |ISSN=1437-8981 |Seiten=658–665 |Online=Information 

## Εξωτερικές πηγές
* ΕΡΤ:Τι είναι το Spread
* ΣΚΑΪ:Eκτός ελέγχου τα spreads των δεκαετών  

Κατηγορία:Μορφές χρηματοδότησης
Faithless

Οι **Faithless** είναι Βρετανικό μουσικό συγκρότημα ηλεκτρονικής μουσικής, το οποίο αποτελείται από τους Maxi Jazz, Sister Bliss και Rollo. Το συγκρότημα έγινε αρχικά γνωστό με τα τραγούδια «Insomnia», «Salva Mea», «God Is a DJ» και «We come 1». Κατά τη διάρκεια της καριέρας τους (από το 1995 έως το 2011), ηχογράφησαν έξι μουσικά στούντιο άλμπουμ και έχουν πουλήσει πάνω από 15 εκατομμύρια δίσκους παγκοσμίως. Τον Φεβρουάριο του 2015 επανενώθηκαν και τον Οκτώβριο του 2015 κυκλοφορήσαν το *Faithless 2.0*, ένα διπλό remix album που περιέχει όλες τις επιτυχίες τους. Στις 23 Οκτωβρίου 2020, κυκλοφόρησαν το "All Blessed*",* το οποίο είναι το πρώτο στούντιο άλμπουμ τους μετά από 10 χρόνια και το πρώτο χωρίς τον βασικό τραγουδιστή τους, Maxi Jazz.    

## Δισκογραφία
**Studio albums**

**Reverence* (1996)
**Sunday 8pm* (1998)
**Outrospective* (2001)
**No Roots* (2004)
**To All New Arrivals* (2006)
**The Dance* (2010)
**All Blessed* (2020)

**Remix albums**

**Reverence / Irreverence* (1996)
**Sunday 8PM / Saturday 3AM* (1999)
**Outrospective / Reperspective* (2002)
**Everything Will Be Alright Tomorrow* (2004)
**The Dance Never Ends* (2010)
**Faithless 2.0* (2015)

## Παραπομπές


## Εξωτερικοί σύνδεσμοι

*Επίσημη ιστοσελίδα
*Faithless στο MySpace

Κατηγορία:Αγγλικά συγκροτήματα ηλεκτρονικής μουσικής
Κατηγορία:Μουσικοί της techno
Κατηγορία:Trip hop συγκροτήματα
Μαρσιάλ Σελεστέν

Ο **Μαρσιάλ Σελεστέν** (γαλλ.:*Martial Lavaud Célestin*, 4 Οκτωβρίου 1913 - 4 Φεβρουαρίου 2011) ήταν πολιτικός από την Αϊτή και ο 1ος πρωθυπουργός στην ιστορία της χώρας, από τις 9 Φεβρουαρίου ως τις 20 Ιουνίου 1988. Η θητεία του ήταν βραχύβια και τερματίστηκε με την ανατροπή του σε στρατιωτικό πραξικόπημα.

## Καριέρα
Γεννήθηκε στο Γκαντιέ (Ganthier) και άσκησε το επάγγελμα του δικηγόρου. Τον Μάρτιο του 1988 διορίστηκε πρωθυπουργός (και υπουργός δικαιοσύνης) από τον πρόεδρο Λεσλί Μανιγκά. Ο διορισμός του έγινε με βάση το Σύνταγμα του 1987 και εγκρίθηκε από το Κοινοβούλιο που είχε προκύψει έπειτα από τις εκλογές που είχαν διεξαχθεί στις 17 Ιανουαρίου 1988. Στις 20 Ιουνίου του 1988  ανατράπηκε με στρατιωτικό πραξικόπημα. Οι στρατιωτικοί κατήργησαν τον θεσμό του πρωθυπουργού και επόμενος πρωθυπουργός ήταν ο Ρενέ Πρεβάλ το 1991, έπειτα από την αποκατάσταση του αξιώματος.

Ο Σελεστέν πέθανε τον Φεβρουάριο του 2011.

## Παραπομπές


Κατηγορία:Πρωθυπουργοί της Αϊτής
Τζάλα Νατ Χανάλ

Ο **Τζάλα Νατ Χανάλ** (*Jhala Nath Khanal*, στα νεπαλέζικα: झलनाथ खनाल , γενν. 20 Μαΐου 1950) είναι πολιτικός του Νεπάλ και πρωθυπουργός της χώρας, από τις 6 Φεβρουαρίου ως τις 29 Αυγούστου 2011. Είναι επικεφαλής του Κομμουνιστικού Κόμματος του Νεπάλ [Ενιαίο Μαρξιστικό-Λενινιστικό, αρκτικόλεξο: CPN (UML)], καθώς επίσης ηγέτης του Κοινοβουλευτικού Κόμματος στην Συντακτική Συνέλευση, CPN (UML).

## Πρώτα χρόνια και πρώιμη καριέρα
Γεννημένος το 1950 στο Σάκχετζουνγκ (Sakhejung) στην επαρχία Ιλάμ, ο Κανάλ ήταν μέλος του Κομμουνιστικού Κόμματος του Νεπάλ (Μαρξιστικό-Λενινιστικό)], και γενικός γραμματέας του από το 1982 ως το 1986. Αργότερα ήταν μέλος του CPN (UML). Χρημάτισε υπουργός πληροφοριών και επικοινωνιών στην κυβέρνηση συνασπισμού του 1997.

Στις εκλογές για Συντακτική Συνέλευση το 2008 κέρδισε την έδρα στην περιφέρεια του Ιλάμ. Από το 2008 ως το Φεβρουάριο του 2009 διετέλεσε γενικός γραμματέας του CPN (UML) και εξελέγη πρόεδρός του στις 16 Φεβρουαρίου 2009.

## Πρωθυπουργός

Στις 3 Φεβρουαρίου 2011, έπειτα από κρίση που σοβούσε 7 μήνες αναφορικά με την αδυναμία εκλογής πρωθυπουργού, ο Χανάλ εξελέγη πρωθυπουργός από το Κοινοβούλιο. Έλαβε 368 ψήφους στο 601μελές Κοινοβούλιο, έναντι 122 ψήφων για τον Ραμ Τσαντρά Πουντέλ από το Κογκρέσο του Νεπάλ και 67 για τον Μπιτζάι Κουμάρ Γκατσχεντάρ από το Φόρουμ για τα Δικαιώματα του Λαού των Μαντέσι
Η εκλογή του Κανάλ στην πρωθυπουργία έγινε εφικτή έπειτα από την υποστήριξη που του παρέσχε το μεγαλύτερο κόμμα στο Κοινοβούλιο, εκείνο των Μαοϊστών. Ειδικότερα, οι τελευταίοι απέσυραν την εμπιστοσύνη τους από τον Πούσπα Καμάλ Νταχάλ, γνωστότερο ως *Πρατσάντα*, και υποστήριξαν τον Χανάλ. Η ανάληψη των καθηκόντων του έγινε στις 6 Φεβρουαρίου 2011.

Ο Χανάλ παραιτήθηκε από την πρωθυπουργία τον Αύγουστο του 2011, προκειμένου να σχηματιστεί κυβέρνηση εθνικής ενότητας. Τον διαδέχθηκε στην πρωθυπουργία ο Μπαμπουράμ Μπαταράι.

## Παραπομπές


Χαλαλ
Ριπαίος άνεμος

Στη Μετεωρολογία και ειδικότερα στη ναυτική μετεωρολογία **ριπαίος άνεμος** χαρακτηρίζεται ο άνεμος του οποίου η ένταση μεταβάλλεται απότομα και παροδικά. Είναι ολιγόλεπτης διάρκειας, επαναλαμβανόμενος κατά μικρά χρονικά διαστήματα.

Το φαινόμενο του ριπαίου ανέμου απαντάται κυρίως κοντά σε παραλίες, μέχρι και 1,5 μίλι από την ξηρά. Κύρια αιτία αποτελεί η τριβή του πνέοντος ανέμου με εδαφικές εξάρσεις που βρίσκονται κοντά σε παραλίες με συνέπεια να δημιουργούνται επιμέρους ρεύματα ίδιας μεν διεύθυνσης, διαφορετικής όμως έντασης. Αναλόγως του τρόπου εκδήλωσης του ριπαίου ανέμου και των φαινομένων που τον συνοδεύουν, στη γλώσσα των ναυτικών χαρακτηρίζεται ως «σπηλιάδα» ή ως «σαγανάκι».

* **Σπηλιάδα** λέγεται ο ριπαίος άνεμος που εκδηλώνεται πλάγια προς την ακτή. Στη μεν ξηρά υψώνει μικρές κορυφές άμμου, φαινόμενο ιδιαίτερα γνώριμο σε λουόμενους που βρίσκονται στη παραλία και αισθάνονται το σώμα τους κυριολεκτικά να υποβάλλεται σε αμμοβολή. Στη δε θάλασσα δημιουργεί στην επιφάνεια έντονες ρυτιδώσεις, μέχρι πολύ μικρά κύματα, τις κορυφές των οποίων επιρρίπτει με δύναμη στα πλευρά των σκαφών. Ταυτόχρονα αλλάζει την κατεύθυνση των ιστίων.

* **Σαγανάκι**, λέγεται ο ριπαίος άνεμος που εκδηλώνεται όπως παραπάνω, κυρίως όμως με στροβιλισμούς, μετακινώντας κόκκους άμμου ή σταγόνες θαλάσσης. Ο όρος δεν είναι επίσημος. Επειδή όμως από τις γέφυρες των πλοίων, η παράκτια επιφάνεια της θάλασσας φαίνεται να σχηματίζει εικόνα μικρών σεληνιακών κρατήρων, ο άνεμος πήρε την ονομασία «σαγανάκια».

Σε περίπτωση εκδήλωσης ριπαίου ανέμου, οι ευρισκόμενοι στην παραλία θα πρέπει αμέσως να στρέψουν τα νώτα τους προς τον άνεμο. Όσοι φέρουν μόνο λουτρική περιβολή θα πρέπει ή να σκεπάσουν τουλάχιστον το πρόσωπο και το στήθος με πετσέτα ή να καλυφθούν από κάποιο σταθερό εμπόδιο ή τέλος να εισέλθουν στη θάλασσα. Ιδιαίτερη προσοχή απαιτείται με τα μικρά παιδιά. Όσοι βρίσκονται σε λέμβους θα πρέπει να καθίσουν αμέσως στη προσήνεμη κουπαστή με τα νώτα προς τον άνεμο. Τέλος, τα μικρά σκάφη που κάνουν εκπαιδευτική ιστιοπλοΐα θα πρέπει προληπτικά να έχουν λάβει σχετικές οδηγίες, να συνοδεύονται από μηχανοκίνητο σκάφος σύμφωνα με τους κανονισμούς, και οι επιβαίνοντες να φορούν σωσίβιες ζώνες.

Στην Ελλάδα οι άνεμοι αυτοί είναι ιδιαίτερα γνωστοί σ΄ όλους τους κόλπους και τις ακτές όταν κοντά υψώνονται ψηλά βουνά. Χαρακτηριστικότεροι σε ένταση είναι της περιοχής της Νοτιοανατολικής Κρήτης (Ζίρος, Ζάκρος, Ιεράπετρα), στον Πλαταμώνα, σ΄ όλον τον Θερμαϊκό Κόλπο, στις ακτές από τον Άγιο Κοσμά μέχρι και τη Βουλιαγμένη, καθώς και σ΄ όλες τις νότιες ακτές των Κυκλάδων, ιδιαίτερα το καλοκαίρι που ενισχύονται από τα μελτέμια.

## Σημειώσεις
* Ο ριπαίος άνεμος συγκαταλέγεται στους τοπικούς ανέμους.
* Αντίθετος όρος είναι ο **λείος** ή **στρωτός άνεμος**. Αναφέρεται σε άνεμο που στις ίδιες όπως παραπάνω περιοχές φυσά με σταθερή ένταση.

## Πηγές
* «Νεώτερον Εγκυκλοπαιδικόν Λεξικόν Ηλίου» τόμος 16ος, σελ. 649.

Κατηγορία:Άνεμοι
Κατηγορία:Τοπικοί άνεμοι
Κατηγορία:Βροχή
Κατηγορία:Μετεωρολογία